मनोहर र सुलप अनुबन्धित
नेपाली खेलाडी मनोहर (म्याक्स) बस्नेत र सुलप मगरलाई सुपर बक्सिङ लिग (एसबीएल) ले दुई वर्षका लागि अनुबन्ध गरेको छ । यी दुईले यसपालि मुम्बईमा सम्पन्न पहिलो संस्करणमा गरेको प्रदर्शनका आधारमा थप अवसर पाएका हुन् ।
काठमाडौं — नेपाली खेलाडी मनोहर (म्याक्स) बस्नेत र सुलप मगरलाई सुपर बक्सिङ लिग (एसबीएल) ले दुई वर्षका लागि अनुबन्ध गरेको छ । यी दुईले यसपालि मुम्बईमा सम्पन्न पहिलो संस्करणमा गरेको प्रदर्शनका आधारमा थप अवसर पाएका हुन् ।यसपालि मनोहरले पन्जाब सुल्तान्स र सुलपले यूपी टर्मिनेटर्सबाट एसबीएलको लिग चरणमा एक–एक खेल खेलेका थिए । प्रतिस्पर्धात्मक खेलमा दुवै परािजत भएका थिए । उनीहरूको टिम सेमिफाइनल पुग्न असफल भए पनि एसबीएलले दुवैलाई अनुबन्ध थप गरेको हो ।‘एसबीएलले हामीलाई दुई वर्षका लागि सम्झौता गरेको छ । सम्झौताअनुसार एसबीएल ६–६ महिनामा हुनेछ र त्यसमा फ्रेन्चाइज टिमबाट हामीले प्रतिस्पर्धा गर्नुपर्छ । यसलाई नेपाली बक्सिङजगतकै लागि ठूलो उपलब्धि मान्नुपर्छ,’ गत साता स्वदेश फर्किएका मनोहरले भने, ‘हामीले प्रतिफाइट ५ देखि ७ हजार डलर पाउने छौं । यसले नेपाली बक्सरलाई पनि गाडी चढ्ने हैसियतमा पुर्‍याउन सक्छ ।’पाकिस्तानी मूलका बेलायती बक्सर आमिर खान (एथेन्स ओलम्पिक २००४ मा रजत पदक जितेका) र ब्रिटिस बिजनेस टाइकुन बिल डोसान्जले प्रोफेसनल बक्सिङ अर्गनाइजेसन इन्डिया (पीबीओआई) ले वल्र्ड बक्सिङ काउन्सिल (डब्लूबीसी) सँगको सहकार्यमा भारतमा पहिलोपल्ट सुपर बक्सिङ लिग (एसबीएल) आयोजना गरेका हुन् । यसमा मनोहर र सुलपले नेपालबाट गएर खेले । नेपाली मूलका आशा रोक्का र वसन्त थापा त सेमिफाइनल नै पुगेका छन् । सुपर बक्सिङ लिगमा प्रतिस्पर्धा गर्दै नेपाली महिला बक्सर सुलप मगर। नेपाली खेलाडीको प्रदर्शनबाट आमिर र डोसान्ज प्रभावित भएको मनोहरले सुनाए । उनले भने, ‘नेपाली खेलाडी बलिया र श्वासप्रश्वासमा राम्रो भएकाले टेक्निक राम्रो भयो भने वल्र्ड च्याम्पियनसिपमा पुग्न सक्ने आमिरले बताए । डोसान्ज र उनले एसबीएलको हरेक सिजन प्रत्येक तौलमा नेपाली बक्सरलाई सहभागी गराउने र त्यसका लागि नेपाल प्रोफेसनल बक्सिङ कमिसनसँग मिलेर खेलाडी छनोट गर्ने बताएका छन् ।’मिक्स मार्सल आर्ट्सको सुपर फाइट लिग च्याम्पियन आशा र वसन्त नर्थ इस्ट टाइगरबाट रिङमा ओर्लिएका थिए । ‘गोर्खाली भनेपछि सबै तर्सिने रहेछ । हामीलाई हार्ड–हिटर मानेका छन्,’ ३१ वर्षीय मनोहरले भने । उनले ७५ केजीमा हरियाणा वारियर्सका सुखदीप सिंहसँग खेलेका थिए । ‘क्यानडामा ट्रेनिङ गरेर आएका सुखदीपले क्याम्पमा भिजेन्दर सिंह (बेइजिङ ओलम्पिक २००८ का कांस्य विजेता) लाई पराजित गरेका रहेछन् । अनुभवको कमी भए पनि उनलाई मैले कडा टक्कर दिएँ,’ स्वदेशी रिङमा १७ वर्षयता अपराजित उनले भने, ‘अब अर्को सिजनमा जित्ने तयारी गर्नेछु ।’उनी ७ जुलाईमा सुरु भएको एसबीएलमा ८१ केजीमा खेल्न नयाँ दिल्ली पुगेका थिए । ‘दिल्ली पुगेलगत्तै ७५ केजीमा खेल्नुपर्ने भन्यो । मेरो लागि तौल घटाउनु नै सबैभन्दा ठूलो चुनौती बन्यो । तुरुन्तै ६ केजी घटाउने कहिल्यै सोचेको थिइनँ । १५ वर्षको छँदा २ केजी घटाएर ८१ मा दीपक महर्जनसँग खेलेको थिएँ । त्यसभन्दा बढी कहिल्यै घटाएको थिइनँ । यस्तो मौका फेरि आउँदैन भन्ने सोचेर मुस्किलले ७५ केजी बनाएँ । मेरा लागि यो पनि ठूलै सफलता हो,’ नेपालमा व्यावसायिक बक्सिङका रूपमा च्याम्प अफ च्याम्पियन्स सञ्चालन गरिरहेका मनोहरले भने ।१८ वर्षीय सुलप पन्जाब सुल्तान्सकी सरोज बुगालियासँग पराजित भएकी थिइन् । ‘जित्न नसके पनि मैले राम्रै प्रदर्शन गरेको प्रतिक्रिया पाएँ । विदेशमा ट्रेनिङ र प्रायोजनको प्रस्ताव पनि आएको छ,’ दमककी उनले भनिन्, ‘यसपालि धेरै कुरा सिकें । अब राम्रो ट्रेनिङ, कडा मिहिनेत गरेर अर्को सिजनमा च्याम्पियन बन्ने लक्ष्य लिएर तयारी गर्नेछु । त्यसअघि च्याम्प अफ च्याम्पियन्समा भिड्दै छु र यसमा च्याम्पियन बन्न चाहन्छु ।’ उनी च्याम्प अफ च्याम्पियन्समा दाङकी कृष्णा सुनारसँग भिड्ने छिन् ।